കോവിഡ് മരണം: ധനസഹായത്തിന് അപേക്ഷിക്കാം, വെബ്സൈറ്റ് സജ്ജമായി തിരുവനന്തപുരം: കോവിഡ് ബാധിച്ച് മരിച്ചവരുടെ അടുത്ത ബന്ധുവിന് സര്ക്കാര് പ്രഖ്യാപിച്ച ധനസഹായത്തിനായി അപേക്ഷ നല്കാന് വെബ്സൈറ്റ് സജ്ജമായി. റവന്യു മന്ത്രി കെ.രാജനാണ് ഇക്കാര്യം അറിയിച്ചത്. www. relief.kerala. gov.in എന്ന വെബ്സൈറ്റിലൂടെയാണ് അപേക്ഷ സമര്പ്പിക്കേണ്ടത്. താഴെ പറയുന്ന രേഖകള് കൂടി അപേക്ഷയ്ക്കൊപ്പം സമര്പ്പിക്കണം. കോവിഡ് ബാധിച്ച് മരിച്ച വ്യക്തിയുടെ മരണ സര്ട്ടിഫിക്കറ്റ് ICMR നല്കിയ മരണ സര്ട്ടിഫിക്കറ്റ്, Death Declaration Document. അപേക്ഷകന്റെ റേഷന് കാര്ഡ്, ആധാര് കാര്ഡ്, ബാങ്ക് പാസ് ബുക്ക് എന്നിവയുടെ പകര്പ്പുകള്. അനന്തിരാവകാശ സര്ട്ടിഫിക്കറ്റ് ലഭ്യമാണെങ്കില് അതിന്റെ പകര്പ്പ്. മരിച്ചവരുടെ അടുത്ത ബന്ധുവാണ് അപേക്ഷ സമര്പ്പിക്കേണ്ടത്. ബന്ധപ്പെട്ട വില്ലേജ് ഓഫീസര് അപേക്ഷകര് സമര്പ്പിച്ച രേഖകളും വസ്തുതയും പരിശോധിച്ച് ജില്ല ദുരന്ത നിവാരണ അതോറിറ്റിക്ക് റിപ്പോര്ട്ട് കൈമാറും. ജില്ലാ ദുരന്ത നിവാരണ അതോറിറ്റി അപേക്ഷ പരിശോധിച്ച് അന്തിമ അംഗീകാരം നല്കും. പരിശോധനയ്ക്കു ശേഷം മരിച്ചവരുടെ ബന്ധുക്കള്ക്ക് 50,000 രൂപയും കോവിഡ് ബാധിച്ച് മരിച്ചയാളെ ആശ്രയിച്ചുകഴിയുന്ന ബിപിഎല് കുടുംബങ്ങള്ക്ക് 36 മാസത്തേക്കു പ്രതിമാസം 5000 രൂപയും ബാങ്ക് അക്കൗണ്ടിലേക്കു നേരിട്ട് കൈമാറും. സമര്പ്പിച്ച അപേക്ഷയുടെ തല്സ്ഥിതി പരിശോധിക്കാനുള്ള സംവിധാനവും ലഭ്യമാണ്. കോവിഡ്: സംസ്ഥാനത്ത് പുതിയ കേസുകളില് കൂടുതലും വാക്സിന് സ്വീകരിച്ചവര്